**НАЦРТ**

На основу члана 39. став 2. тачка 27. Закона о локалној самоуправи („Службени гласник Републике Српске", бр. 97/16, 36/19 и 61/22) и члана 36. став (2) тачка 29) Статута општине Вишеград („Службени гласник општине Вишеград“, бр. 6/17 и 3/19), Скупштина општине Вишеград на \_\_\_\_\_\_ редовној сједници одржаној \_\_\_\_\_\_\_\_\_\_\_, д о н о си

**Е Т И Ч К И К О Д Е К С**

**СКУПШТИНЕ ОПШТИНЕ ВИШЕГРАД**

**1. Уводне одредбе**

**Предмет Кодекса**

**Члан 1.**

Овим Етичким кодексом Скупштине општине Вишеград (у даљем тексту: Кодекс) уређују се принципи и правила понашања изабраних представника/одборника Скупштине општине Вишеград, мјере за провођење Кодекса, надлежност и поступак за утврђивање повреда и изрицање санкција, повјерљиво савјетовање, надзор над његовим провођењем као и друга питања о значаја за уређење питања етичког понашања и одговорности одборника Скупштине општине Вишеград.

**Циљ Кодекса**

**Члан 2.**

(1) Овим Кодексом одборници Скупштине општине Вишеград желе да промовишу принципе професионалног етичког понашања у свом раду, ради очувања и унапређења интегритета и угледа Скупштине општине Вишеград и сваког одборника појединачно, као изабраних представника свих грађана у општини Вишеград.

(2) Одборници Скупштине општине Вишеград примјеном етичких принципа и правила понашања садржаних у овом Кодексу желе да одрже и појачају повјерење грађана и јавности у интегритет Скупштине општине и њених званичника, и свој рад усклађују у најбољем интересу свих становника у општини.

**Подручје примјене**

**Члан 3.**

(1) Овај Кодекс се односи на одборнике Скупштине општине Вишеград, као представнике грађана изабране на непосредним и тајним изборима.

(2) Принципи и правила понашања установљени овим Кодексом примјењиваће се на сједницама Скупштине општине, сједницама њених радних тијела, међусобној комуникацији, комуникацији са представницима других нивоа власти, комуникацији са јавношћу и свим јавним иступима, укључујући и иступе на друштвеним мрежама и у изборној кампањи.

**Родна равноправност**

**Члан 4.**

Изрази употријебљени у овом кодексу наводе се у једном граматичком роду, и без дискриминације се односе и на мушкарце и на жене.

**Потписивање изјаве**

**Члан 5.**

Приликом ступања на дужност одборника, секретар Скупштине општине осигурава да се сваком одборнику достави одштампан примјерак овог кодекса.

**Значење израза**

**Члан 6.**

У смислу овог Кодекса, поједини употребљени изрази имају следеће значење:

1) „изабрани представник“-одборник у Скупштине општине Вишеград;

2) „сукоб интереса“-постоји у ситуацијама у којима одборник има приватни интерес који је такав да може утицати или изгледа да може утицати на непристрасно и објективно вршење његове дужности, а приватни интерес укључује било које предности за одборника или његову породицу и друга лица или организације са којима је он имао или има пословне, политичке и друге везе;

3) „блиски сродник“-чланови породице одборника (брачни или ванбрачни супружник, дијете, усвојилац, усвојеник и дијете брачног супружника) као и родитељи и браћа и сестре одборника и његовог брачног или ванбрачног супружника;

4) „непотизам“-фаворизовање особа које су фамилијарно повезане са одборником ради остваривања какве користи, запослења или положаја;

5) „кронизам“-пристрасан однос према особама које су у пријатељским, другарским, политичким, колегијалним и другим сличним односима повезани са одборником ради додјеле послова, постављања на одређене утицајне позиције или остваривање неке друге користи или интереса одборника;

6) „повезана лица“-физичка лица повезана са одборником по основу родбинских односа, пословних и других односа као и правна лица повезана са одборником по основу улагања капитала и/или управљања правним лицем, укључујући и блиске сроднике.

**2. Основни етички принципи**

**Поштовање закона и других прописа**

**Члан 7.**

(1) Одборници Скупштине општине Вишеград у свом раду ће се придржавати закона и других прописа, укључујући и етичке принципе садржане у овом Кодексу, примјењивати стандарде, смјернице и правила којима је уређено обављање дужности изабраних представника Скупштине општине.

(2) Одборници ће своје активности увијек усмјеравати ради остваривања најбољег јавног интереса.

(3) Ниједну своју одлуку одборници неће донијети нити ће гласати, нити прећутати да јавно изнесу свој став уколико им је познато да одређени акт који треба да се донесе није у складу са законом или општим актима општине или да није поштована процедура његовог доношења.

**Очување интегритета**

**Члан 8.**

(1) У свом дјеловању одборници ће, према својим најбољим знањима и способностима, увијек самостално доносити своје одлуке за које су надлежни и одговорни, увијек имајући у виду најбољи интерес свих грађана.

(2) Одборници ни у ком случају неће прихватати финансијске или друге обавезе или очекивати било какве материјалне и сличне приватне користи од појединаца или организација ради опредјељивања у погледу учешћа у одлучивању и раду у Скупштини општине.

**Недискриминација**

**Члан 9.**

(1) Одборници Скупштине општине у обављању својих дужности неће испољавати било какве облике предрасуда или дискриминације у односу на расу, вјеру, пол, националну или етничку припадност, политичку опредјељеност, старосну доб, брачни статус, сексуалну оријентацију, социјално-имовински статус и сваку другу различитост.

(2) Исто тако, одборници неће испољавати било какве облике фаворизовања, а посебно непотизма и кронизма.

**Одговорност и јавни интерес**

**Члан 10.**

(1) Одборници Скупштине општине ће своју дужност обављати одговорно, професионално и савјесно, вршећи је искључиво у јавном интересу.

(2) Одборници Скупштине општине неће избјегавати да буду подвргнути свакој контроли која је примјерена њиховој јавној функцији.

(3) Одборник ће бити спреман да у случају повреде неке од одредби овог Кодекса буде подвргнут поступку утврђеном овим Кодексом и прихватити коначне одлуке надлежних тијела.

(4) У вршењу јавне функције, одборници ће осигурати да ниједан лични интерес или приватни интерес повезаних лица, група, организација као и политичких странака и других приватних субјеката никада не буде изнад јавног интереса.

**Јавност рада**

**Члан 11.**

(1) Одборници Скупштине општине биће увијек спремни да јавно изнесу разлоге за своје поступке и одлуке које доносе, уз изузетак јавног саопштавања података и информација у складу са ограничењима прописаним законом.

(2) Одборници ће бити доступни и неће избјегавати да пружају информације како о свом личном раду тако и о раду Скупштине општине.

**Узајамно поштовање и комуникација**

**Члан 12.**

(1) У међусобној комуникацији и уопште комуникацији са јавношћу одборници ће у сваком случају иступати са уважавањем и поштовањем, његовати културу дијалога и аргументовану размјену мисли и идеја.

(2) Одборници неће користити непримјерене изразе или гестикулацију којима се може нарушити лични углед других одборника као и углед Скупштине општине.

**3. Правила понашања и обавезе одборника**

**Забрана корупције и других облика злоупотребе јавне функције**

**Члан 13.**

(1) Одборници ни у ком случају неће предузимати било какве активности које би се могле окарактерисати као коруптивне активности и злоупотреба повјерених јавних овлашћења, а у сврху стицања личне користи као и користи блиских сродника и других повезаних лица.

(2) У складу са ставом 1. овог члана, одборницима је нарочито забрањено:

1) примање или захтијевање било какве финансијске или друге користи у вези са обављањем повјерене јавне дужности;

2) коришћење службених овлашћења и угледа ради стицања какве приватне користи;

3) посебно захтијевање или примање финансијске или друге користи (укључујући и обезбјеђење сопствене будуће позиције), као накнаде за доношење одлуке, односно гласање које погодује интересима одређеног лица, групе или организације;

4) примање или захтијевање награде за утицај на додјелу буџетских средстава (јавне набавке, додјела грантова, једнократних помоћи и сл.);

5) непримјерен и/или материјално заинтересован утицај на запошљавање како у јавном тако и у приватном сектору;

6) давање или коришћење повлашћених информација до којих је одборник дошао у обављању своје функције ради стицања финансијске или неке друге користи за себе или за друга повезана лица.

**Спречавање сукоба интереса**

**Члан 14.**

(1) Одборници ће у свом раду поштовати релевантне законе о спречавању сукоба интереса и редовно ће подносити извјештаје о финансијским и другим интересима, како то предвиђају прописи.

(2) У управљању сукобом између приватног и јавног интереса, одборник је обавезан да:

1) избјегава сукоб интереса, како стварног тако и потенцијалног;

2) у случају да сукоб интереса није могуће избјећи, одборник је дужан да објелодани приватни интерес који га доводи до сукоба са јавним интересом;

3) се изузме из свих поступака у којем учествује у оквиру своје јавне дужности као и поступка одлучивања, односно гласања, у случају постојања сукоба интереса;

4) тражи савјет од надлежног тијела у случају дилеме да ли се у конкретном случају ради о сукобу интереса;

5) се повинује коначним одлукама надлежног тијела.

(3) Одборник ће у сваком случају током расправе пријавити случај сукоба интереса, ако се разматра одређени акт који треба да буде усвојен и по коме би он, или његови сродници и пријатељи, или правни субјект у коме има финансијски или други интерес, требало да оствари какву корист или привилегију а приликом одлучивања ће се уздржати од изјашњавања.

(4) Одборник је дужан да пријави непосредни сукоб интереса (ad hoc пријављивање) само у ситуацијама које су директно и уско повезане са његовим приватним интересом, укључујући и приватни интерес сродника и повезаних лица као и у ситуацијама које су прописане законом.

**Забрана обављања неспојивих функција**

**Члан 15.**

(1) Одборник је дужан да се придржава прописа у вези са забраном истовременог вршења неспојивих функција, како то предвиђа Изборни закон БиХ и закон који регулише питање спречавања сукоба интереса.

(2) Одборник ће се уредно придржавати захтјева за пријаву података или давање информација о функцијама које заузима.

**Финансијска дисциплина и коришћење повјерених средстава**

**Члан 16.**

(1) У вршењу повјерене јавне функције, одборник ће поштовати релевантна правила буџетске и финансијске дисциплине те правилног управљања јавним средствима.

(2) Одборник ће савјесно, ефикасно и економично располагати финансијским и материјалним средствима која су му повјерена и спречавати њихово незаконито коришћење.

(3) Одборник ни у ком случају неће користити јавна средства у приватне сврхе, нити омогућавати другим лицима да та средства користе у приватне сврхе.

(4) Одборник неће тражити нити омогућавати коришћење јавних средстава као и службених просторија за потребе политичких странака, за изборну кампању и друге сличне активности или догађаје.

**Забрана примања поклона**

**Члан 17.**

(1) Поклоне у виду новца, предмета, права или услуга а у вези са обављањем повјерене јавне дужности, одборник неће тражити нити примати, нити непосредно нити путем других лица која буду наступала у његово име.

(2) Изузетак од забране из става 1. овог члана могу бити само случајеви предвиђени релевантним прописима, као што су протоколарни поклони, поклони мање вриједности и сл.

(3) Одборници су дужни да примљене поклоне веће вриједности пријављују у регистар поклона, у складу са релевантним прописима.

**Обавеза информисања јавности и сарадња са медијима**

**Члан 18.**

(1) У свом раду одборници ће отворено, потпуно и одговорно информисати јавност о раду Скупштине општине и радних тијела чији су чланови као и о свом личном раду и активно ће дјеловати у правцу унапрјеђења транспарентности рада Скупштине града/општине. Ово посебно укључује и давање информација јавности о процесу доношења и садржају усвојених одлука, као и резултате консултација и прихваћене ставове и приједлоге појединаца и организација које су консултоване.

(2) Одборници ће посебну пажњу посветити сарадњи са медијима у циљу информисања јавности о свим питањима из њиховог дјелокруга рада, осим о питањима која се, у складу са законом, сматрају повјерљивим као и о питањима која се односе на њихов приватни живот и приватни живот других лица.

(3) У својим јавним иступима и контактима са медијима, одборници ће посветити дужну пажњу очувању личног угледа, угледа других званичника општине као и угледа Скупштине општине.

**Поштовање правила о раду Скупштине општине**

**Члан 19.**

(1) Одборници ће своје дужности обављати савјесно и одговорно, у складу са прописима, професионалним и етичким принципима и правилима о раду.

(2) Поштујући обавезе одборника да су дужни присуствовати сједницама Скупштине општине и радних тијела Скупштине чији су чланови, а уважавајући једни друге, неће напуштати засједање прије завршетка а ни током трајања засједања, а да прије тога не саопште јавно или предсједавајућем разлог привременог или потпуног напуштања засједања.

(3) Ако су оправданим разлогом спријечени да присуствују састанцима или сједницама на које су уредно и благовремено позвани, одборници ће предсједавајућем саопштити разлоге неприсуствовања, а он ће Скупштину, односно радно тијело обавијестити о разлогу изостанка позваног одборника.

(4) Одборници ће, поштујући пословничке одредбе Скупштине општине, стриктно се придржавати правила о одржавању реда на сједницама Скупштине и радних тијела чији су чланови, а нарочито:

1) поштовати ток расправе само о теми која је на дневном реду засједања;

2) говорити само по одобрењу предсједавајућег сједници;

3) неће користити неадекватан рјечник који вријеђа достојанство других, подстиче мржњу, насиље и сл.;

4) поштовати правила кућног реда и правила опште културе.

(5) Одборници неће без оправданог разлога изостајати са јавних манифестација или јавних скупова који се организују на подручју општине као и у другим приликама, а на које догађаје су уредно и благовремено позвани или делегирани у својству одборника, односно представника општине.

**Поштовање запослених**

**Члан 20.**

(1) У обављању својих дужности, одборници ће показати пуно поштовање према запосленим у општинској управи, без било каквих предрасуда, укључујући оне на основу политичке идеологије, националне, расне или вјерске припадности, пола или било ког другог статуса запосленог.

(2) Одборници неће тражити нити захтијевати од запослених да предузму или пропусте да предузму неку радњу или мјеру како би стекли директну или индиректну корист.

**Обавеза едукације и усавршавања**

**Члан 21.**

У циљу што успјешнијег обављања сопствених дужности, одборници ће, како самосталним активностима тако и присуствујући семинарима, савјетовањима и другим облицима едукације, стално обогаћивати и усавршавати своја знања и способности.

**Забрана сексуалног узнемиравања**

**Члан 22.**

(1) Забрањен је сваки облик сексуалног узнемиравања.

(2) Сексуално узнемиравање је сваки нежељени облик вербалног, невербалног или физичког понашања полне природе којим се жели повриједити достојанство особе или групе особа, или којим се постиже такав учинак, нарочито кад то понашање ствара застрашујуће, непријатељско, деградирајуће, понижавајуће или уврједљиво окружење.

(3) Под нежељеним облицима вербалног понашања, у смислу става 2. овог члана, сматрају се:

1) упућивање вербалних и физичких приједлога сексуалне нарави другој особи;

2) захтијевање нежељеног физичког контакта;

3) изношење шала или алузија које су полне природе, укључујући опаске у вези са полом и сексуалном оријентацијом;

4) изругивање и исмијавање на полној основи;

5) писање сексуално експлицитних или сугестивних порука или писама;

6) нежељени позиви на састанке, флертовање или захтијевање полног односа или сексуалних услуга;

7) ширење гласина сексуалне нарави;

8) пријетње упућене другој особи која одбија удовољити сексуалним понудама.

(4) Нежељеним облицима невербалног понашања у смислу става 2. овог члана сматрају се: гестикулације, знакови и инсинуације које упућују на имитацију полног односа.

**Кодекс облачења**

**Члан 23.**

Одборник је дужан да буде прикладно и уредно одјевен и обувен, примјерено функцији одборника и да својим начином одијевања у вршењу дужности одборника не нарушава углед Скупштине општине.

**4. Примјена Кодекса**

**4.1. Етички одбор**

**Састав Одбора**

**Члан 24.**

(1) За примјену овог Кодекса Скупштина општине, на приједлог Комисије за избор и именовање, бира Етички одбор (у даљем тексту: Одбор).

(2) Одбор има пет чланова од којих су три члана из реда одборника Скупштине општине, а два члана из реда представника грађана који су угледни појединци са интегритетом.

(3) Сви чланови Одбора имају замјенике.

(4) Приликом избора чланова Одбора водиће се рачуна о равномјерној заступљености оба пола.

(5) Одбор из реда својих чланова бира предсједника и замјеника предсједника Одбора.

(6) Чланови Одбора се бирају на период мандата Скупштине општине која их је изабрала.

(7) За свој рад Одбор је одговоран Скупштини општине.

**Надлежности Одбора**

**Члан 25.**

(1) Одбор обавља сљедеће послове:

1) прати примјену Кодекса и даје Скупштини општине приједлоге и мишљења у погледу унапређења његовог садржаја;

2) прати рад одборника и указује на случајеве или појаве непримјереног понашања одборника и кршења Кодекса;

3) прима пријаве о кршењу овог Кодекса;

4) проводи поступак по пријави, а ради утврђивања чињеница и одговорности пријављеног одборника;

5) одлучује о изрицању одговарајуће санкције, у случајевима утврђивања постојања одговорности за кршење овог Кодекса;

6) на упит одборника даје мишљење о томе да ли одређено понашање или конкретна ситуација може да представља кршење одредаба овог Кодекса (савјетодавно мишљење);

7) организује повјерљиво савјетовање одборника о примјени одредаба овог Кодекса или другим питањима из области интегритета;

8) по потреби и у складу са посебним плановима, организује презентацију и обуке о примјени овог Кодекса;

9) сарађује са другим надлежним органима и тијелима, а посебно са органима који се баве питањима откривања и спречавања коруптивних кривичних дјела и спречавања сукоба интереса;

10) подноси Скупштини општине годишњи извјештај о свом раду или о раду у краћим периодима по посебном захтјеву Скупштине општине;

11) на основу праћења примјене Кодекса, сачињава анализу поштовања Кодекса од стране одборника коју доставља Скупштини општине и даје препоруке за унапређења;

12) обавјештава јавност о свом раду;

13) доноси пословник о раду, у складу са овим Кодексом и Пословником Скупштине општине;

14) обезбјеђује вођење записника о свом раду;

15) води регистар пријава кршења овог Кодекса;

16) обавља и друге послове у складу са овим Кодексом и општим и посебним актима Скупштине општине.

(2) Стручне, административне и техничке послове за потребе Комисије обавља секретар Скупштине општине.

**Предсједник и замјеник предсједника Одбора**

**Члан 26.**

(1) Предсједник Одбора сазива и предсједава сједницама Одбора, прима пријаве о кршењу Кодекса и другу документацију достављену уз пријаву, организује рад Одбора, остварује непосредну сарадњу са органима и службама општине и другим надлежним органима и тијелима, даје информације јавности о раду Одбора, потписује акта која доноси Одбор и врши друге послове у складу са овим Кодексом, Пословником Скупштине општине и актима Одбора.

(2) Замјеник предсједника Одбора помаже у раду предсједнику Одбора, замјењује га у одсутности, обавља послове које му повјери предсједник Одбора.

**Престанак мандата и изузеће члана Одбора**

**Члан 27.**

(1) Члан Одбора је дужан да повјерене послове извршава савјесно и одговорно и у складу са највишим етичким стандардима.

(2) Предсједник, замјеник предсједника и члан Одбора (у даљем тексту: члан Одбора) може бити разријешен дужности у Одбору прије времена на које је изабран на лични захтјев или на приједлог Комисије за избор и именовања у случају да своју дужност не врши у складу са повјереним мандатом и у другим случајевима прописаним Пословником Скупштине општине.

(3) Приједлог за разрјешење члана Одбора и замјеника члана, поред Комисије за избор и именовање, може поднијети Одбор, предсједник Скупштине општине и најмање једна петина одборника у Скупштини општине.

(4) Члан Одбора је дужан да да изјаву о свом изузећу и не може даље учествовати у поступку по пријави уколико се пријава односи на њега или са њим повезано лице или уколико је сам подносилац пријаве.

(5) Изузеће члана Одбора, у смислу става 2. овог члана, констатује Одбор на својој сједници и изузети члан не може учествовати у даљем раду Одбора у конкретном поступку.

(6) Умјесто изузетог члана Одбора, дужност члана Одбора ће преузети његов замјеник.

**Начин одлучивања**

**Члан 28.**

(1) Одбор ради у сједницама.

(2) Одбор доноси одлуке већином гласова укупног броја чланова, вијећањем на сједници.

(3) На начин одлучивања на сједници Одбора, утврђен у ставу 2. овог члана, не утиче постојање изузећа члана Одбора.

**4.2. Санкције/мјере у случају кршења Кодекса**

**Врсте санкција**

**Члан 29.**

(1) У случајевима када се утврди да је одборник прекршио неку од одредаба овог Кодекса, може се изрећи:

1) опомена,

2) јавна опомена и

3) новчана казна.

(2) „Опомена“ се изриче за лакше кршење одредби Кодекса и може је изрећи Одбор након спроведеног поступка у складу са овим Кодексом, доношењем одлуке на сједници.

(3) „Јавна опомена“ се изриче за тежа кршења одредби Кодекса, а изриче је Одбор након проведеног поступка по пријави.

(4) „Новчана казна“ се изриче за тежа и озбиљна кршења одредби Кодекса и може износити 20% до 50% од накнаде која припада одборнику (одборнички додатак) за период од једног до шест мјесеци од дана коначности одлуке.

**Извршење санкција**

**Члан 30.**

(1) Санкција „опомена“ се извршава достављањем одговорном одборнику писаног отправка коначне одлуке којом је изречена та санкција.

(2) „Јавна опомена“ се извршава објављивањем коначне одлуке у року од три дана од дана коначности одлуке о изрицању ове санкције на званичној интернет страници општине, на период од шест мјесеци од дана објављивања, а одлука се објављује и у службеном гласилу општине.

(3) „Новчана казна“ се извршава достављањем коначне одлуке надлежној организационој јединици општинске управе за исплату накнаде одборнику која ће извршити умањење одборничке накнаде, у складу са коначном одлуком.

(4) Одлука о изреченој новчаној казни за кршење одредби Кодекса објавиће се на званичној интернет страници општине као и у службеном гласилу општине.

**4.3. Поступак по пријавама о кршењу одредаба Кодекса**

**Подношење пријаве**

**Члан 31.**

(1) Право на подношење пријаве за кршење овог Кодекса имају предсједник, потпредсједник и одборници Скупштине општине, политички субјекат који има одборнике у Скупштини општине, као и сва физичка и правна лица.

(2) Пријава се подноси Одбору и може се доставити непосредно путем писарнице општинске управе, путем поште или електронским путем.

(3) Пријава мора садржавати податке о подносиоцу пријаве (име и презиме, адреса), означење лица против кога се подноси пријава и разлоге пријаве, приложене доказе или упућивање на институцију код које се налазе докази, датум и мјесто подношења пријаве.

(4) Пријава мора бити потписана од стране лица које је означено као подносилац пријаве (пуно име и презиме подносиоца пријаве).

(5) Подносилац пријаве може захтијевати да се са његовом пријавом поступа на повјерљив начин, а што укључује забрану објављивања његовог идентитета.

(6) У случају из става 5. овог члана, Одбор је дужан у наставку поступка заштитити од објављивања идентитет подносиоца пријаве.

**Рокови**

**Члан 32.**

(1) Пријава за кршење овог Кодекса може се поднијети у року од три мјесеца од дана учињене повреде.

(2) Поднијету пријаву Одбор је дужан одмах ставити у рад

(3) Провођење поступка по пријави ради утврђивања чињеница и доношење одлуке Одбора мора се окончати у року од 30 дана од дана пријема пријаве.

(4) Одборник који је пријављен за кршење Кодекса, по позиву Одбора, изјашњава се у року од седам дана ода дана када га је Одбор позвао на изјашњење.

(5) Подношење пријаве застаријева протеком рока од три мјесеца од дана учињене повреде Кодекса, а у року од шест мјесеци од дана учињене повреде застаријева вођење поступка по пријави.

**Поступак по пријави**

**Члан 33.**

(1) Након пријема пријаве кршења Кодекса, предсједник сазива сједницу Одбора на којој се пријава разматра читањем пријаве и разматрањем приложених доказа.

(2) Уколико је пријава анонимна или има означење подносиоца пријаве али није потписана, или уколико је достављена након истека рока у коме је могла бити поднијета, Одбор ће такву пријаву одбацити као неуредну, односно неблаговремену.

(3) Уколико је пријава уредна и благовремена, Одбор ће позвати на изјашњење одборника који је пријављен за кршење Кодекса, уз остављање могућности да изјашњење достави Одбору писаним путем или да приступи одређеног датума пред Одбор ради давања изјашњења. Одбор ће упозорити одборника да ће се поступак наставити и у случају да одборник не поступи по позиву Комисије.

(4) Уколико одборник који је пријављен за кршење Кодекса не поступи по позиву Одбора на начин прописан у ставу 3. овог члана, Одбор ће наставити поступак извођењем других доказа, уз обавјештење одборнику о датуму одржавања расправе уколико се расправа заказује ради саслушања свједока. Одбор ће поступак наставити и у случају да се одборник не одазове позиву за учешће у расправи.

(5) Уколико се у пријави или изјашњењу одборника наводе одређени докази (увид у документацију, преслушавање носача звука и/или слике и др.) Одбор ће предузети мјере да се ти докази обезбиједе ако су у посједу органа општине или затражити од органа или организације која исте посједује да их доставе.

(6) У случају извођења доказа саслушањем свједока, Одбор упућује позив свједоку уз назначење датума, часа и мјеста гдје ће се одржати сједница Одбора ради давања изјаве свједока.

(7) Ако нема предложених свједока, предсједник Одбора заказује сједницу Одбора на којој се детаљно разматра садржај пријаве, изјашњење одборника и докази.

(8) У погледу комуникације Одбор са другим учесницима у поступку, примјењују се одредбе Закона о општем управном поступку о достављању писмена, рачунању рокова и пуномоћницима.

**Обавјештавање надлежних органа или тијела**

**Члан 34.**

У случају када Одбор поступајући по пријави утврди да у конкретном случају постоје индиције о учињеном кривичном дјелу, прекршају или неком другом кршењу прописа а за утврђивање одговорности је надлежан други орган или тијело у Републици Српској, односно БиХ, дужна је да без одлагања прослиједи пријаву том надлежном органу или тијелу.

**Одлуке Комисије**

**Члан 35**.

(1) Након разматрања проведених доказа, појединачно и у међусобној повезаности, те потпуно утврђеног чињеничног стања, Одбор одлучује о постојању или непостојању кршења Кодекса од стране пријављеног одборника.

(2) Уколико Одбор сматра да нема довољно доказа или да утврђено чињенично стање показује да не постоји кршење Кодекса, донијеће одлуку о одбијању пријаве.

(3) Уколико Комисија сматра да утврђено чињенично стање доказује постојање одговорности пријављеног одборника, доноси одлуку којом се утврђује повреда Кодекса и о изриче санкција, у зависности од тежине повреде Кодекса.

**Садржај одлуке Комисије**

**Члан 36.**

(1) Одлука Комисије садржи увод, диспозитив и образложење.

(2) Увод одлуке садржи правни основ за доношење одлуке, ознаку предмета одлуке, пријавиоца и пријављеног и датум доношења одлуке Комисије.

(3) Диспозитивом одлуке се рјешава конкретни случај и садржи изјаву да се пријава одбија као неоснована или да је утврђено да постоји одговорност пријављеног одборника за кршење Кодекса, уз навођење одредби Кодекса које је прекршио те о изрицању санкције.

(4) Образложење одлуке садржи објашњење проведеног поступка, изведене доказе и утврђено чињенично стање као и правни основ за одбијање пријаве, односно изрицање санкције.

(5) Одлуке и друга акта Одбора потписује предсједник Одбора и исте се овјеравају печатом Скупштине општине.

**Жалба на одлуку**

**Члан 37**.

(1) Против одлуке Одбора пријављени одборник има право жалбе Скупштини општине у року од 15 дана ода дана достављања одлуке.

(2) О жалби из става 1. овог члана одлучује Скупштина општине, у року од 30 дана од дана подношења жалбе, на сједници.

(3) Приликом одлучивања о жалби Скупштина општине може донијети одлуку:

1) о одбацивању неблаговремене жалбе,

2) одбијању жалбе као неосноване,

3) дјелимичном усвајању жалбе уз измјену изречене санкције, или

4) усвајањем жалбе и поништењем одлуке Комисије.

(4) Одлука Скупштине општине из става 3. овог члана је коначна.

**Записници**

**Члан 38.**

(1) О раду Комисије води се записник који Комисија усваја на првој наредној сједници за претходну сједницу. Уз записник Комисије се прилажу одлуке које је донијела Комисија као и документација која је разматрана.

(2) О вођењу и изради записника о раду Комисије стара се Стручна служба Скупштине града/општине.

**Регистар пријава**

**Члан 39.**

(1)Одбор установљава и у континуитету води годишњи регистар пријава кршења одредаба овог Кодекса.

(2) Регистар из става 1. овог члана обавезно садржи редни број, име и презиме пријављеног одборника, одредбу Кодекса на коју се односи пријава, податке о пријавиоцу, те одлуке и мјере које је предузела Одбор по поднесеној пријави.

(3) У прилогу регистра су записници и друга документација настала у раду Комисије.

(4) Одлуке Одбора су доступне јавности, у складу са Законом о слободном приступу информацијама.

**Обавјештавање подносиоца пријаве**

**Члан 40.**

(1) Предсједник Одбора ће у року од осам дана од дана доношења одлуке Комисије по поднесеној пријави, обавијестити подносиоца пријаве о поступку који је предузела и о одлукама које је Комисија донијела.

(2) Уколико је била уложена жалба на одлуку Одбора, предсједник Одбора ће у року од осам дана од дана доношења одлуке по жалби обавијестити подносиоца пријаве.

**5. Повјерљиво савјетовање**

**Савјетодавна улога Одбора**

**Члан 41.**

(1) У оквиру свог дјелокруга рада, Одбор врши и савјетодавну улогу за давање савјета одборницима у случају њихових недоумица у погледу примјене појединих одредаба овог Кодекса, постојања или непостојања сукоба интереса, неспојивости функција и о другим питањима која се односе на етично поступање одборника.

(2) Одбор из реда својих чланова одређује једног или више чланова који ће вршити послове повјерљивог савјетовања (у даљем тексту: савјетник).

(3) Повјерљиво савјетовање се обавља само у присуству одборника који тражи савјет и савјетника.

(4) Правило повјерљивости подразумијева обавезу савјетника да као тајну чува информације које му је одборник саопштио.

**Писани отправак мишљења**

**Члан 42.**

Уколико се одборник обрати Одбору са захтјевом за давање писаног мишљења или савјета о одређеном питању које је регулисано овим Кодексом, о таквом захтјеву ће се изјаснити Одбор и своје мишљење доставити подносиоцу захтјева у року од 15 дана од дана подношења захтјева.

**6. Обука о примјени Кодекса**

**План обуке**

**Члан 43.**

(1) На приједлог Одбора, Скупштина општине, на почетку календарске године, усваја годишњи план обуке одборника из области етике, интегритета, сукоба интереса као и примјене овог Кодекса.

(2) План едукација обавезно садржи назив тема које ће бити предмет обуке одборника и вријеме одржавања обуке.

(3) О извршавању плана обуке одборника стара се предсједник Скупштине општине и предсједник Одбора.

**Израда публикација**

**Члан 44.**

(1) У циљу обезбјеђења ефикасније примјене и веће доступности садржаја овог Кодекса, како одборницима тако и широј јавности, израдиће се посебна публикација у форми водича за примјену овог Кодекса.

(2) Припрему и израду водича из става 1. овог члана организује и обезбјеђује Скупштина општине.

(3) Водич за примјену Кодекса израдиће се и публиковати у року од шест мјесеци од дана доношења овог Кодекса.

**7. Надзор над примјеном Кодекса**

**Надлежност и предмет надзора**

**Члан 45.**

(1)Надзор над примјеном овог Кодекса врши Скупштина општине непосредно.

(2) Надзор из става 1. овог члана обухвата рад Одбора, провођење плана обуке, повјерљиво савјетовање, разматрање и усвајање годишњег извјештаја о раду Одбора и друга релевантна питања примјене овог Кодекса.

(3) Резултат вршења надзора над примјеном овог Кодекса може бити оцјена успјешности његове примјене, скретање пажње на одређене тенденције или појаве од значаја за етично понашање одборника, утицај јавности те предлагање и усвајање одређених мјера за унапрјеђење одредаба Кодекса и етичног понашања одборника.

**Извјештај о раду Одбора**

**Члан 46.**

(1) Одбор припрема и Скупштини општине доставља свој годишњи извјештај о раду до краја јануара текуће за претходну годину.

(2) Скупштина општине разматра Извјештај Одбора у првом кварталу текуће године.

(3) Извјештајем се презентују кључна питања рада Одбора у извјештајном периоду са показатељима у погледу броја пријава кршења Кодекса, поступака и мјера које је Одбор предузео, о уоченим позитивним и/или негативним појавама у примјени Кодекса са препорукама, као и о другим активностима Одбора.

**Извјештај о примјени Кодекса**

**Члан 47.**

(1) Одбор сачињава и Скупштини општине подноси извјештај о примјени овог Кодекса.

(2) Извјештај о примјени Кодекса садржи анализу података, информација и запажања Комисије о поштовању Кодекса од стране одборника, адекватности прописаних правила понашања, утицај едукација на побољшање етичности понашања као и препоруке у циљу унапређења примјене Кодекса.

(3) Извјештај из става 1. овог члана Одбор може поднијети као дио Извјештаја о свом раду из члана 46. овог кодекса или као посебан извјештај.

**8. Прелазнe и завршнe одредбe**

**Избор Одбора**

**Члан 48.**

(1) Скупштина општине ће у року од 30 дана од дана ступања на снагу овог Кодекса, на приједлог Комисије за избор и именовање, изабрати Етички одбор у складу са одредбама овог Кодекса.

(2) Након избора, Одбор ће у року од 30 дана донијети свој пословник о раду.

**Престанак важења претходног кодекса**

**Члан 49.**

Ступањем на снагу овог Кодекса престаје да важи Кодекс понашања изабраних представника општине Вишеград („Службени гласник општине Вишеград“, број 2/08).

**Ступање на снагу**

**Члан 50.**

Овај Кодекс ступа на снагу осмог дана од дана објављивања у „Службеном гласнику општине Вишеград“.

СКУПШТИНА ОПШТИНЕ ВИШЕГРАД ПРЕДСЈЕДНИК СО

Број: 01-022-\_\_\_\_/23

Датум: \_\_\_\_\_\_\_\_2023. године Српко Баранац, с.р.

**О б р а з л о ж е њ е**

Савез општина и градова Републике Српске уз подршку Мисије ОЕБС-а у БиХ израдио је Модел етичког кодекса скупштине града/општине у Републици Српској и позвао све скупштине да размотре увођење/ревидирање етичких кодекса као важан корак ка стварању ефективног система етичке одговорности у даљем развоју здраве и одговорне демократије. У позивном писму истакнуто је да Етички кодекси представљају важну компоненту интегритета скупштина, а уколико се досљедно примјењују кодекси знатно јачају одговорност, ефикасност и повјерење јавности у институције власти.

Етички одбор Скупштине општине Вишеград, као стално радно тијело Скупштине које се стара о афирмацији кодекса понашања изабраних представника, на сједници одржаној 19.10.2023. године упознао се са позивним писмом Савеза општина и градова Републике Српске и предложеним Моделом етичког кодекса.

Имајући у виду да је Кодекс понашања изабраних представника општине Вишеград усвојен 2008. године и да до данас није претрпио ниједну измјену или допуну, а да предложени модел Модел етичког Кодекса скупштине на потпун начин регулише дату материју, Етички одбор је одлучио да умјесто ревидирања постојећег кодекса приступи изради новог кодекса. У том погледу израдио је Нацрт новог кодекса којим је највећим дијелом прихватио рјешења понуђена у Моделу етичког кодекса скупштине града/општине у Републици Српској, изузев рјешења из члана 24. став (5) предложеног модела којим је прописано: „У састав Комисије, путем јавног конкурса, бирају се најмање два члана и два замјеника члана који су представници грађана. Критеријуме и поступак за избор прописује Скупштина града/општине посебном одлуком.“ Етички одбор сматра да би овакав начин избора чланова Етичког одбора отежао поступак избора одбора и због тога није прихватио дато рјешење, већ је предложио досадашњи начин избора чланова Етичког одбора. Такође, нису прихваћена понуђена рјешења из чл. 28. и 37. предложеног модела која се односе на јавност сједница Етичког одбора и Скупштине, управо из тог разлога што све што раде изабрани представници грађана треба бити транспарентно и доступно јавности, па и сједнице на којој ће се одлучивати о вођењу поступка и изрицању мјера за неетичко понашање одборника. У предложеном Нацрту кодекса прихваћена је двостепеност одлучивања и састав Етичког одбора, којим се прописује да предсједник и чланови Етичког одбора имају своје замјенике. Даље, предложени Нацрт етичког кодекса односи се само на одборнике у Скупштини општине Вишеград, а не и на начелника општине који је био обухваћен важећим кодексом, будући да је у члану 39. став 2. тачка 27) Закона о локалној самоуправи („Службени гласник Републике Српске", бр. 97/16, 36/19 и 61/22) и члану 36. став (2) тачка 29) Статута општине Вишеград („Службени гласник општине Вишеград“, бр. 6/17 и 3/19) прописано да скупштина усваја етички кодекс скупштине, па се на овај начин врши усклађивање са законом.

Етички одбор уз Нацрт етичког кодекса Скупштине општине Вишеград доставља и понуђени Модел етичког кодекса који је израдио Савез општина и градова Републике Српске уз подршку Мисије ОЕБС-а у БиХ и важећи Кодекс понашања изабраних представника општине Вишеград („Службени гласник општине Вишеград“, број 2/08) како би Скупштина могла направити поређења у погледу предложених измјена.

ОБРАЂИВАЧ ПРЕДЛАГАЧ

СЕКРЕТАР СО ЕТИЧКИ ОДБОР